   فلم اسٽار ميرا سوشل ميڊيا تي هڪ ويڊيو پيغام جاري ڪندي چيو آهي ته بالي ووڊ ليجنڊري اداڪار رشي ڪپور مون سان گڏ ڪم ڪرڻ جو خواهشمند هو. سوشل ميڊيا تي جاري ڪيل ويڊيو ۾ اداڪارا ميرا چيو آهي ته مان پنهنجي بالي ووڊ فلم ”نظر“ جي شوٽنگ دوران ڀارت ۾ رشي ڪپور سان ملي هيس. ميرا موجب فلم ”نظر“ جي شوٽنگ دوران منهنجي ملاقات ممبئي ۾ رشي ڪپور سان ٿي، اتي ساڻس سٺو وقت گذريو، ان جو گفتگو جو انداز دوستاڻو هو، هو ڏاڍو همدرد هو، سدائين مدد لاءِ تيار رهندو هو. سندس چوڻ هو ته رشي ڪپور مون بابت ڄاڻيو، منهنجي ڪم جي واکاڻ ڪئي ۽ منهنجي حوصلا افزائي به ڪئي، هن چيو ته مون کي پاڻ جهڙن وڏن ۽ سٺن ستارن سان گڏ ڪم ڪرڻ گهرجي. هن وڌيڪ چيو ته منهنجي رشي ڪپور سان دبئي ۾ به ملاقات ٿي، ڪيتريون ئي ڳالهيون ٿيون ۽ هن مون سان گڏ ڪم ڪرڻ جي به خواهش ظاهر ڪئي، منهنجي به خواهش هئي ته مان ان سان گڏ ڪم ڪيان. ميرا چيو ته رشي ڪپور جي لاڏاڻي جي خبر ٻڌي مون کي وڏو صدمو پهتو، هو عظيم اداڪار هو، تمام وڏو اداڪار، هن صديءَ جو وڏو اداڪار.